Predčasné splatenie úveru

Predčasné splatenie úveru je splatenie celého zmluvného záväzku alebo jeho časti pred ukončením doby splatnosti úveru. Podmienky predčasného splatenia úveru banke sú určované smernicou EÚ a podľa nej upraveného zákona o bankách. Možnosti predčasnej úhrady celého záväzku sú aktuálne nastavené podľa novely zákona č. 106/2014 Z. z. Iné podmienky sú pri predčasnej splátke celého úveru, mimoriadnej navýšenej splátky a medziúveru. 

Ďalšia definícia: Ak klient banke po vzájomnej dohode uhradí nesplatenú časť úverovej pohľadávky skôr ako bola pôvodne dojednaná lehota splatnosti úveru v úverovej zmluve, ide o predčasne splatenie úveru. Takáto dohoda medzi bankou a klientom musí mať vždy písomnú dohodu. V niektorých prípadoch je predčasné splatenie úveru spoplatnené.

Akt predčasného splatenia úveru upravuje zákon o bankách a aj Zákon č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov ako vyplýva zo zmien a doplnení vykonaných zákonom č. 394/2011 Z. z.,  zákonom č. 352/2012 Z. z., zákonom č. 132/2013 Z. z, zákonom č. 102/2014 Z. z. a zákonom č. 106/2014 Z. z.

Predčasné splatenie spotrebného úveru
Úhrada celého záväzku v zmysle znenia zmluvy o spotrebnom úvere medzi bankou (veriteľom) a príjemcom úveru (dlžníkom) sa riadi podmienkami stanovenými v novele zákona o úveroch č.106/2014 Z. z. o spotrebiteľských úveroch a o iných úveroch a pôžičkách. Dôležitá zmena nastala v paragrafe 16  tohto zákona. Zmeny vošli do platnosti k 1. septembru 2014. Boli zmenené nasledujúce podmienky:

 Splatenie spotrebiteľského úveru pred lehotou splatnosti je možné nielen úplné ale aj čiastočné. 
 Spotrebiteľ je povinný uhradiť náklady a úroky vzniknuté len za časové obdobie medzi poskytnutím spotrebiteľského úveru a jeho skutočným predčasným splatením.
 Výška náhrady nákladov nemôže byť vyššia ako 1% celej výšky splateného úveru, ak obdobie medzi splatením úveru pred lehotou splatnosti a dohodnutým dátumom ukončenia zmluvy presahuje jeden rok. Ak je tento časový limit kratší ako jeden rok, výška náhrady pre banku nesmie presiahnuť 0,5% výšky predčasne splateného spotrebiteľského úveru.   
 Veriteľovi (finančnému ústavu) je zakázané žiadať náhrady vzniknutých nákladov s predčasným splatením vtedy, ak:
a) vyplatenie úveru bolo vykonané cez poistnú zmluvu zaisťujúcu splatenie daného úveru
b/ ide o povolené prečerpanie
c/ sa má toto splatenie uskutočniť v časovom rozpätí, ktoré nemá stanovenú fixnú úrokovú sadzbu
d/ ak suma splátok daného úveru za posledných 12 mesiacov vrátane poslednej splátky neprekročí 10 000 eur alebo predčasné splatenie spotrebiteľského úveru sa vykoná v súvislosti s uplynutím doby fixácie úrokovej sadzby na tento úver   
 náhrada nákladov nesmie presiahnuť výšku úroku, ktorý by spotrebiteľ zaplatil počas obdobia medzi splatením spotrebiteľského úveru pred lehotou splatnosti a dohodnutým dátumom ukončenia zmluvy o spotrebiteľskom o úvere.

Tieto zmenené podmienky teda znamenajú, že predčasné splatenie spotrebiteľského úveru nie je celkom bez poplatkov, ktoré závisia od už splatenej výšky, doby splácania a fixácie úrokovej sadzby.

Predčasné splatenie hypotekárneho úveru
Predčasné aj čiastočne zvýšené splatenie hypotekárneho úveru je tiež možné. Za predčasné splatenie hypotéky sa už za určitých v zákone stanovených podmienok neplatia poplatky. Novela zákona o bankách stanovuje možnosť predčasného splatenia úrokov, poplatkov a iných finančných nákladov. Pri hypotekárnych úveroch tiež platia ustanovenia zákona 106/2014 Z. z. o spotrebiteľských úveroch a o iných úveroch a pôžičkách 

Z týchto legislatívnych noriem vyplýva, že veriteľ - bankový ústav či iný finančný ústav – nesmie naúčtovať žiadny ďalší poplatok za predčasné ukončenie splácania. Je možné tiež vziať si ďalší hypotekárny úver a zaplatiť ním aktuálnu hypotéku bez toho, aby dlžník platil za to náhradu nákladov vo forme poplatku. Toto pravidlo platí aj v prípade zmlúv o hypotekárnych úveroch uzatvorených pred 1. septembrom 2012 za podmienky, že úroky za daný úver sa zmenili po nadobudnutí účinnosti tejto novely zákona.

Predčasné splatenie americkej hypotéky
Americká hypotéka, čo je bezúčelový úver so záložným právom na nehnuteľnosť, má tiež v podmienkach bankových ústavov, že sa dá splatiť pred termínom konečného splatenia záväzku. Americká hypotéka tiež podlieha ustanoveniam zákona 106/2014 Z. z. o spotrebiteľských úveroch a o iných úveroch a pôžičkách. Rôzne banky si určujú špecifické ustanovenia s výškou poplatkov alebo bez nich. 

 Tatrabanka - stanovuje maximálnu výšku jednotlivých navýšených splátok, ktoré umožňuje. Jednotlivá splátka je tu s horným limitom navýšenia maximálne na trojnásobok sumy v splátkovom kalendári banky. Podľa novely zákona č. 106/2014 Z.z. však má umožňovať aj celkové predčasné splatenie celého úveru, čo však zatiaľ nespomína vo zverejnených podmienkach.
 OTP Banka Slovensko - banka neuvádza žiadne interné podmienky ohľadne predčasného splatenia americkej hypotéky.
 ČSOB banka na Slovensku - za predčasné splatenie americkej hypotéky neúčtuje žiaden poplatok.
 mBank - predčasné splatenie americkej hypotéky je zadarmo, taktiež predčasná čiastočná splátka je bez poplatku

Predčasné splatenie stavebného úveru
Pre splatenie stavebného úveru pred termínom dohodnutej splatnosti sa používajú tiež ustanovenia zákona č. 106/2014 Z.z. Pri predčasnom splatení stavebného úveru sa finančné podmienky rôznia vzhľadom ku druhu stavebného úveru. V praxi stavebných sporiteľní sa vyskytujú:
 riadne stavebné úvery - predčasné splatenie je bez poplatkov
 medziúvery (alebo preklenovacie úvery) predčasné splatenie je s poplatkom 

Stavebné sporiteľne môžu mať rôzne interné predpisy, ktoré určujú, ako sa majú účtovať poplatky za predčasné splatenie stavebného úveru a mimoriadne navýšené čiastočné splátky. No ich predpisy nesmú byť v rozpore s harmonizovaným zákonom SR podľa smernice EÚ. Obvykle sa mimoriadny poplatok za predčasné splatenie úveru neúčtuje, no za čiastočné mimoriadne navýšenie splátky áno a za predčasné splatenie medziúveru taktiež.

Poplatky za predčasné splátky stavebných úverov 
 predčasné splatenie riadneho úveru - bez poplatku
 predčasné splatenie mimoriadnej navýšenej splátky - s poplatkom fakultatívne podľa interných predpisov bánk
 predčasné splatenie medziúveru - s poplatkom
 predčasné splatenie mimoriadnej navýšenej splátky stavebného úveru s poistením - poplatok sa uhradí z poistenia
 predčasné splatenie medziúveru s poistením - poplatok sa uhradí z poistenia

Referencie

Zdroj
 Zákon č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov a o zmene a doplnení niektorých zákonov ako vyplýva zo zmien a doplnení vykonaných zákonom č. 394/2011 Z. z., zákonom č. 352/2012 Z. z., zákonom č. 132/2013 Z. z, zákonom č. 102/2014 Z. z. a zákonom č. 106/2014 Z. z. (.pdf)

Externé odkazy
 Poplatky za predčasné splatenie 
 Finanza.sk
Úver
 Euractiv.sk